Diari Oficial de la Generalitat Valenciana


Sumari del DOGV 3228, del 23-04-1998 (1998/2998)

ORDRE de 16 d'abril de 1998, de la Conselleria d'Economia, Hisenda i Administració Pública, per la qual es regulen els suports al finançament empresarial per a l'exercici 1998 (SGR ‘98).
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3228

Data del DOGV
:   23-04-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2998


Data del document
:   16-04-1998

Organisme emissor
:   Conselleria d'Economia, Hisenda i Administració Pública

Tipus de document
:   Ordre

ORDRE de 16 d'abril de 1998, de la Conselleria d'Economia, Hisenda i Administració Pública, per la qual es regulen els suports al finançament empresarial per a l'exercici 1998 (SGR ?98). [1998/X2998]
  
La situació financera de la petita i mitjana empresa, per les limitacions específiques pròpies de la seua dimensió, ha estat tradicionalment un problema apressant per al seu funcionament estable.
  
La dificultat d'accedir a crèdit adequat, a vegades per falta de garanties, i en altres per l'escassa vocació de les entitats financeres per a concedir crèdit que no siga a curt termini, obliga al finançament d'inversions, tant en actius fixos com en circulant estructural, precisament amb operacions a curt, supeditades a constants renovacions i sensibles a mesures conjunturals de política monetària.
  
Les societats de garantia recíproca, per la seua naturalesa i fins, compleixen una funció economicosocial que pretén pal·liar aquestes deficiències, cobrint aquesta àrea creditícia com a intermediari entre empresa i institucions financeres, facilitant l'accés de les petites i mitjanes empreses a crèdit adequat en condicions de termini i tipus d'interès.
  
En l'actual conjuntura, la Generalitat Valenciana pretén continuar facilitant a les empreses l'obtenció de finançament adequat, propiciant la formalització de préstecs a mig i llarg termini, destinats al finançament de circulant, col·laborant en la millora de les estructures financeres. D'aquesta forma, s'atenen les operacions no recollides en les línies dissenyades per la Direcció General de Pimes, amb la qual es coordinen actuacions de manera complementària.
  
Especialment, es pretén en aquest exercici donar suport a les empreses de menor grandària, que són les que presenten majors dificultats per a accedir al crèdit adequat per les limitacions específiques pròpies de la seua dimensió, així com incentivar l'ocupació autònoma com a embrió de petites i mitjanes empreses que a mig i llarg termini puguen generar al seu torn nous llocs de treball, facilitant el finançament adequat, complementàriament a les mesures establides amb aquest mateix objectiu per la Conselleria d'Ocupació, Indústria i Comerç.
  
La Llei de Pressupostos de la Generalitat Valenciana per a l'exercici de 1998 recull un Pla de Suport Empresarial en el programa 724.10 Ajudes al Finançament de Circulant, línia 401/000/98, destinat a minorar, mitjançant la subvenció dels tipus d'interès, els costos de determinades operacions de crèdit la finalitat de les quals siga el finançament del capital circulant o la reestructuració financera. A l'efecte que l'actual programa tinga continuïtat amb el desenvolupat durant 1997, s'estableix l'aplicació de les subvencions a les operacions formalitzades a partir de la data d'acabament del pla anterior.
  
A fi d'aconseguir una major operativitat i agilitat en la prestació d'aquests suports financers, per Acord de 5 de març de 1996, del Govern Valencià, s'encomanà a l'Institut Valencià de Finances, principal instrument de crèdit de la política de crèdit públic de la Generalitat Valenciana, la gestió d'aquestes ajudes d'acord amb les finalitats establides en la llei de pressupostos.
  
Vist el que s'ha exposat i en compliment del que disposa l'article 47 del text refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte
  
Aquesta ordre regula el procediment de subvenció, per part de la Conselleria d'Economia, Hisenda i Administració Pública, per mitjà de l'Institut Valencià de Finances, del tipus d'interès de les operacions de préstec que concerten les petites i mitjanes empreses amb entitats financeres, amb aval de la Societat de Garantia Recíproca de la Comunitat Valenciana, la finalitat de les quals siga el finançament de circulant i la reestructuració financera.
  
Article 2. Beneficiaris de les subvencions
  
Podran ser beneficiàries de les subvencions regulades en aquesta ordre, les petites i mitjanes empreses, siga quina siga la seua forma jurídica i el sector d'activitat a què pertanyen, sempre que desenvolupen aquesta última en l'àmbit territorial de la Comunitat Valenciana.
  
A l'efecte del que estableix aquesta ordre, els criteris per a determinar la grandària de les empreses sol·licitants de la subvenció seran els següents:
  
Per al càlcul dels llindars recollits abans se sumaran a les dades de l'empresa sol·licitant, les corresponents a les de totes les empreses en què aquesta tinga el 25% o més del capital.
  
A més d'aquests requisits, s'haurà de complir el criteri d'independència. Es consideren empreses independents aquelles en què el 25% o més del seu capital no pertanga a una altra empresa o conjuntament diverses empreses que no responguen a la definició de mitjana, petita o microempresa, segons el cas, llevat si aquestes són societats públiques d'inversió, empreses de capital risc o inversors institucionals, sempre que aquests no exercisquen individualment o conjuntament, cap control sobre l'empresa.
  
Article 3. Característiques i condicions dels préstecs subvencionats
  
Els préstecs subvencionats hauran de comptar, necessàriament, amb l'aval de la Societat de Garantia Recíproca de la Comunitat Valenciana i complir les condicions següents:
  
a) Data de formalització
  
Les subvencions regulades en aquesta ordre, s'aplicaran a les operacions formalitzades des del dia 1 de novembre de 1997 al 30 d'octubre de 1998.
  
b) Finalitat
  
Els préstecs subvencionats s'hauran de destinar al finançament de circulant o a la reestructuració financera.
  
S'entendrà que hi ha reestructuració financera, quan se substituïsca algun préstec o crèdit vigent, concertat abans per l'empresa amb una entitat de crèdit, per un préstec en el qual s'establisca, en relació amb l'operació o operacions a les quals substitueix, un major termini i un menor cost, un major termini a igual cost o un menor cost a igual termini.
  
L'import del préstec resultat de la reestructuració de passius, no podrà ser superior al saldo viu de les operacions de crèdit que es cancel·len o al saldo mitjà disposat des de la formalització fins la data de cancel·lació, en les pòlisses de crèdit.
  
Els préstecs destinats a reestructuració financera seran exclosos de la subvenció regulada en aquesta ordre en els casos següents:
  
- Quan les operacions que es cancel·len s'hagen acollit a anteriors plans de suport empresarial gestionats per l'Institut Valencià de Finances o per l'IMPIVA.
  
- Quan es tracte de préstecs que s'acullen als programes d'iniciativa Pime de desenvolupament empresarial de la Direcció General de Política de la Pime del Ministeri d'Economia i Hisenda, d'aquest exercici.
  
c) Cost financer de les operacions
  
Les condicions financeres dels préstecs objecte de subvenció, quant a costos, seran les següents:
  
- Comissions: única d'obertura, que podrà situar-se com a màxim en el 0,5%.
  
- Tipus d'interès variable, referit al Mibor a tres, sis o dotze mesos, més un diferencial màxim de 0,5 punts.
  
d) Concessió dels préstecs i garanties
  
La decisió sobre la concessió dels préstecs o avals als possibles beneficiaris correspondrà a l'entitat prestadora i al garant, d'acord amb els usos i la normativa pròpia.
  
Article 4. Quantia, condicions i càlcul de les subvencions
  
a) El percentatge del tipus d'interès de l'operació de préstec a subvencionar serà el següent:
  
- En el cas de préstecs concertats per mitjanes empreses, el 2% si es destinen al finançament de circulant i el 2,5% si es destinen a reestructuració financera.
  
- En el cas de préstecs concertats per petites empreses, el 2,5%, tant si es destinen a circulant com a reestructuració financera.
  
- En el cas de préstecs concertats per microempreses, el 3%, tant si es destinen a circulant com a reestructuració financera.
  
- En el cas de préstecs concertats per empreses individuals, que independentment de la seua grandària, siguen constituïdes per treballadors autònoms o per compte propi, a partir de l'1 de novembre de 1997, el 3%, tant si es destinen a circulant com a reestructuració financera.
  
El tipus anual equivalent (TAE) inicial de les operacions de préstec, una vegada descomptats els punts percentuals de subvenció a aplicar, en virtut del que estableixen els paràgrafs anteriors, no podrà ser inferior a l'índex de preus al consum, referit a l'acumulat anual del mes de desembre de 1997, situat en el 2%.
  
b) La quantia màxima subvencionable dels préstecs serà de cinquanta milions de pessetes. En el cas de formalització d'operacions de superior quantia, la subvenció s'aplicarà exclusivament a cinquanta milions de pessetes.
  
c) Tan sols seran subvencionats els cinc primers anys de la vida dels préstecs, independentment del termini d'amortització d'aquests.
  
d) La quantia de la subvenció es determinarà, amb les limitacions establides en els punts anteriors, aplicant el percentatge de subvenció al capital viu del préstec, segons el quadre d'amortització tipus elaborat per l'Institut Valencià de Finances, tenint en compte termini i mancança, obviant el sistema financer d'amortització, actualitzant les quanties corresponents a cada període al moment origen de l'operació, a un tipus d'interès del 6%.
  
e) La quantia de la subvenció regulada en aquesta ordre, junt amb les obtingudes de qualssevol administracions o ens públics per a la mateixa finalitat, no podran superar el 30% de l'import finançat amb el préstec subvencionat.
  
Article 5. Procediment de concessió de la subvenció
  
1. L'expedient de tramitació de la subvenció haurà de contenir la sol·licitud de subvenció, subscrita per l'empresa, amb els documents adjunts següents:
  
a) Còpia de la targeta d'identificació fiscal de l'empresa.
  
b) Acreditació d'estar al corrent en les obligacions tributàries amb l'Estat i l'administració autonòmica i amb la Seguretat Social així com, en relació amb aquesta última, del règim a què pertany, mitjançant la presentació dels documents següents.
  
- Últim rebut de l'Impost d'Activitats Econòmiques o alta en aquest en el cas d'empreses de recent creació.
  
- Certificacions expedides per l'Agència Estatal d'Administració Tributària, la Direcció General de Tributs i Patrimoni de la Conselleria d'Economia, Hisenda i Administració Pública de la Generalitat Valenciana i la Tresoreria de la Seguretat Social, que hauran de comprendre, com a màxim, un període de tres mesos anterior a la data de formalització de l'operació de préstec.
  
c) Declaració responsable relativa a la sol·licitud i, si escau, obtenció d'altres subvencions o ajudes per a la mateixa finalitat, procedents de qualssevol administracions o ens públics, així com, en el cas d'existir altres subvencions, la documentació referent a aquestes.
  
d) Documentació acreditativa de la condició de microempresa, petita o mitjana empresa del sol·licitant:
  
- Impresos TC1, presentats en la Tresoreria General de la Seguretat Social, en el cas d'empresaris que tinguen treballadors per compte aliè, corresponents, almenys, als últims 3 mesos. En empreses de nova creació hauran de presentar-se els TC1 disponibles, si escau, així com declaració jurada sobre les estimacions del nombre d'empleats a l'acabament del primer exercici econòmic.
  
- Última declaració de l'Impost sobre Societats o de l'Impost sobre la Renda de les Persones Físiques, en el cas d'empresaris individuals, presentada davant l'administració d'Hisenda. En empreses de nova creació els comptes de les quals encara no s'hagen tancat, haurà de presentar-se declaració jurada sobre les estimacions de volum de facturació i balanç a l'acabament del primer exercici econòmic, així com l'escriptura de constitució si es tracta de societats mercantils.
  
En el cas que es tracte d'una societat que estiga participada en el capital per una altra o altres empreses en un percentatge superior al 25% o d'una empresa que participe en una altra o altres societats en un percentatge similar, hauran de presentar-se també els documents assenyalats en els dos paràgrafs anteriors, en relació amb l'empresa o empreses que tinguen aquesta participació i amb les societats participades.
  
No serà necessària la presentació de la documentació acreditativa de la grandària d'empresa, en el cas de préstecs concertats per empreses individuals, que siguen constituïdes per treballadors autònoms o per compte propi, a partir de l'1 de novembre de 1997.
  
e) Document de formalització de l'operació (pòlissa/escriptura de préstec), i contracte d'aval amb la Societat de Garantia Recíproca.
  
f) En el supòsit que la finalitat de l'operació siga la reestructuració financera, les pòlisses de préstec o crèdit que hagen estat objecte de cancel·lació i certificat bancari on figure la data i el saldo viu cancel·lat o el saldo mitjà disposat fins la data de cancel·lació, respectivament.
  
g) Document acreditatiu de la titularitat del compte on efectuar, si escau, el pagament de la subvenció.
  
2. La sol·licitud junt amb els documents a què s'ha fet referència seran enviats a l'Institut Valencià de Finances per la Societat de Garantia Recíproca, una vegada formalitzat el préstec corresponent i com a màxim l'últim dia del mes següent al de la formalització, excepte les operacions formalitzades en el mes d'octubre de 1998, la documentació de les quals es presentarà com a màxim el dia 15 del mes següent. En el cas de les operacions formalitzades abans de l'entrada en vigor d'aquesta ordre, la documentació es presentarà, com a màxim, l'últim dia del mes següent al de l'entrada en vigor.
  
3. Les ajudes s'atorgaran per ordre d'entrada de la sol·licitud, mentre hi haja consignació pressupostària.
  
4. Les sol·licituds seran resoltes individualment pel conseller d'Economia, Hisenda i Administració Pública, a proposta de l'Institut Valencià de Finances. La resolució de concessió serà comunicada a les persones interessades.
  
Article 6. Import global màxim de subvencions
  
La quantia màxima global de subvencions destinades a la finalitat regulada en aquesta ordre serà de 624.542.136 de pessetes, que es pagaran a càrrec del programa 724.10 Pla de Suport Empresarial, línia 401/000/98 Ajudes al finançament de circulant, del pressupost de la Generalitat Valenciana per a l'exercici 1998.
  
Article 7. Incidències posteriors a la concessió de la subvenció
  
Durant el període subvencionat no es podran amortitzar anticipadament, parcialment o totalment els préstecs que es beneficien de les subvencions regulades en aquesta ordre, si no es reintegra prèviament l'import corresponent a la part de la subvenció pagada i no meritada.
  
La condició anterior es reflectirà en els contractes de préstec subvencionats i les entitats financeres prestadores hauran de vetlar pel seu compliment.
  
La devolució de la part de la subvenció pagada i no meritada no tindrà lloc en el cas que l'amortització anticipada parcial de l'operació es realitze per import igual o inferior a la subvenció concedida, en el moment del pagament d'aquesta.
  
Article 8. Inspecció i control
  
L'Institut Valencià de Finances i la Intervenció General de la Generalitat Valenciana podran realitzar les inspeccions, les comprovacions i demanar la informació que consideren oportuna per a vigilar l'adequada aplicació del que disposa aquesta ordre i d'acord amb la normativa vigent.
  
Article 9. Facultats
  
Es faculta el director general de l'Institut Valencià de Finances per a dictar les resolucions necessàries per a l'aplicació d'aquesta ordre i per a resoldre els dubtes concrets que en relació amb aquesta se susciten.
  
DISPOSICIONS FINALS
  
Primera
  
La concessió i la quantia de les ajudes regulades en aquesta ordre estarà condicionada, a més del compliment dels requisits que en cada cas s'indiquen, a l'existència de crèdit pressupostari, habilitat amb aquesta finalitat pels pressupostos de la Generalitat Valenciana.
  
Segona
  
Aquesta ordre entrarà en vigor als 15 dies de la publicació en el Diari Oficial de la Generalitat Valenciana.
  
València, 16 d'abril de 1998
  
El conseller d'Economia, Hisenda i Administració Pública,